Broj: 711-I-272-M-17/23-03-24

Zagreb, 03. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Gavrića, člana Uprave - direktora trgovačkog društva EKO-SUSTAV d.o.o. za energetsku učinkovitost,** za davanjem mišljenja Povjerenstva, na 202. sjednici održanoj 03. veljače 2023. daje sljedeće

**MIŠLJENJE**

1. **Na temelju odredbe članka 18. stavka 2. ZSSI-a, obveznik Igor Gavrić, član Uprave - direktor trgovačkog društva EKO-SUSTAV d.o.o. za energetsku učinkovitost, može istodobno uz obnašanje navedene dužnosti biti potpredsjednik Upravnog vijeća Javne ustanove Lučka uprava Vukovar i član Upravnog vijeća Javne ustanove Memorijalni centar Domovinskog rata Vukovar, ali bez prava na naknadu, osim prava na naknadu putnih i drugih opravdanih troškova.**
2. **Na temelju odredbe članka 17. stavka 1. ZSSI-a, obveznik Igor Gavrić ne može istodobno uz obnašanje dužnosti** **direktora trgovačkog društva EKO SUSTAV d.o.o. za energetsku učinkovitost biti i član Gradskog vijeća Grada Vukovara.**
3. **Na temelju odredbe članka 8. stavka 1. ZSSI-a, obveznik Igor Gavrić dužan je razriješiti okolnost istodobnog obnašanja dužnosti iz točke II. izreke ovoga mišljenja.**
4. **Sukladno odredbi članka 7. točke d) ZSSI-a obvezniku Igoru Gavriću, kao direktoru trgovačkog društva EKO-SUSTAV d.o.o. za energetsku učinkovitost, zabranjeno je uz plaću za obnašanje javne dužnosti primiti dodatnu naknadu za obnašanje dužnosti kao što su regres, božićnica, jubilarna nagrada i ostale neoporezive nagrade koje ne predstavljaju plaću, dok takve primitke isti može ostvariti ako na temelju ugovora ili aneksa ugovora o radu obavlja i druge poslove u navedenom trgovačkom društvu.**

Obrazloženje

Zahtjev za davanjem mišljenja Povjerenstva podnio je Igor Gavrić, član Uprave - direktor trgovačkog društva EKO-SUSTAV d.o.o. za energetsku učinkovitost (u daljnjem tekstu: EKO-SUSTAV d.o.o.). U knjigama ulazne pošte Povjerenstva zahtjev je zaprimljen 23. siječnja 2023. pod poslovnim brojem 711-U-864-M-17/23-02-1, povodom kojeg se vodi predmet broj M-17/23. Također, Povjerenstvo je dana 02. veljače 2023.g. pod poslovnim brojem 711-U-2255-M- 33/23-01-2 zaprimilo zahtjev za davanjem mišljenja istog podnositelja identičnog sadržaja kao u predmetu M-17/23 te je povodom istog otvoren predmet pod poslovnim brojem M-33/23.

S obzirom da je u oba zaprimljena zahtjeva postavljen identičan upit podnesen od strane istog podnositelja, a da je Povjerenstvo javnopravno tijelo nadležno za vođenje oba postupka, Povjerenstvo je na temelju članka 44.stavka 1. Zakona općem upravnom postupku („Narodne novine“, broj 47/09. i 110/21.) odlučilo navedene postupke spojiti zaključkom na način da se vodi jedinstveni postupak pod brojem M-17/23.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu ZSSI-a. Uvidom u sudski registar Trgovačkog suda u Vukovaru utvrđeno je da je Vukovarsko-srijemska županija jedini osnivač trgovačkog društva EKO-SUSTAV d.o.o. te da je Igor Gavrić direktor navedenog trgovačkog društva, slijedom čega je isti obveznik u smislu ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredaba toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da je dana 27. prosinca 2022.g. odlukom Skupštine postao član Uprave - direktor trgovačkog društva EKO-SUSTAV d.o.o., kojoj je osnivač Vukovarsko-srijemska županija. Nadalje, obveznik je naveo da je prije imenovanja bio izabran na dužnosti potpredsjednika Upravnog vijeća Javne ustanove Lučka uprava Vukovar, člana Gradskog vijeća Grada Vukovara te člana Upravnog vijeća Javne ustanove memorijalni centar Domovinskog rata Vukovar te je postavio upit smije li i dalje obnašati navedene funkcije i za to primati naknadu. Zaključno, postavio je upit smije li primati dar za djecu, regres i druge naknade ukoliko obavlja poslove mimo ugovora o radu, a koji nisu definirani u ugovoru o radu.

Člankom 18. stavkom 2. ZSSI-a propisano je da, iznimno od zabrane iz stavka 1. tog članka kojom je obveznicima Zakona zabranjeno da budu članovi nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju.

Navedenim stavkom propisano je također i da za članstvo u upravnim vijećima ustanova, odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova i izvanproračunskih fondova od posebnog državnog interesa Povjerenstvo je utvrdilo da su Javna ustanova Lučka uprava Vukovar i Javna ustanova Memorijalni centar Domovinskog rata Vukovar ustanove od posebnog interesa za Republiku Hrvatsku.

Slijedom navedenog, obveznik koji je predsjednik ili član uprave trgovačkog društva u kojem Republika Hrvatska ima većinski udio te predsjednik ili član uprave trgovačkog društva u kojem jedinice lokalne i područne (regionalne) samouprave imaju većinski udio može istovremeno uz obnašanje dužnosti biti potpredsjednik Upravnog vijeća Javne ustanove Lučka uprava Vukovar i član Upravnog vijeća Javne ustanove Memorijalni centar Domovinskog rata Vukovar, budući da se radi o ustanovama od posebnog državnog interesa, ali za obavljanje navedenih funkcija nema pravo na novčanu naknadu osim naknade putnih i drugih opravdanih troškova.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Vezano za odredbe članka 17. stavka 1. ZSSI-a Povjerenstvo obrazlaže da je člankom 3. stavcima 1. i 2. ZSSI-a propisano tko su obveznici u smislu toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti širi od kruga dužnosnika definiranog ZSSI-om. Druga javna dužnost iz članka 17. stavka 1. ZSSI-a podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. stavaka 1. i 2. ZSSI-a.

Članovi predstavničkih tijela jedinica područne (regionalne) samouprave, koje sukladno članku 75. Zakona o lokalnim izborima („Narodne novine“, broj 144/12., 121/16., 98/19., 42/20., 144/20. i 37/21.) biraju građani na neposrednim izborima, nedvojbeno su obnašatelji javnih dužnosti, odgovorni prema građanima koji su ih izabrali, iako ih ZSSI ne određuje kao obveznike. Povjerenstvo stoga tumači da obnašanje dužnosti člana Gradskog vijeća Grada Vukovara nedvojbeno predstavlja obnašanje druge javne dužnosti u smislu članka 17. stavka 1. ZSSI-a.

Zakonom o lokalnim izborima u članku 78. stavku 1. podstavku 36. propisano je da član predstavničkog tijela jedinice lokalne i područne (regionalne) samouprave ne može istovremeno biti član upravnih tijela trgovačkih društava u vlasništvu jedinice ili u kojima jedinica ima većinski paket dionica ili udjela.

Nadalje, Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19. i 34/22.) uređen je način izbora, prava i obveze predsjednika i članova uprave trgovačkih društava te istim nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom odredbi Zakona o lokalnim izborima i Zakona o trgovačkim društvima, u konkretnom slučaju nije ispunjena iznimka propisana člankom 17. stavkom 1. ZSSI-a koja dopušta obnašanje druge javne dužnosti ako je „zakonom drugačije propisano“ te je stoga istovremeno obnašanje dužnosti direktora trgovačkog društva EKO-SUSTAV d.o.o. i dužnosti člana Gradskog vijeća Grada Vukovara protivno odredbi članka 17. stavka 1. ZSSI-a.

Ukazuje se obvezniku da je temeljem odredbečlanka 8. stavka 1. ZSSI-a, dužan razriješiti okolnost istodobnog obnašanja navedenih dužnosti, s tim da obveznik može mandat gradskog vijećnika staviti u mirovanje do prestanka obnašanja dužnosti direktora trgovačkog društva EKO SUSTAV d.o.o.

Nadalje, člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Stoga, direktor trgovačkog društva čiji je jedini osnivač jedinica područne (regionalne) samouprave koji prima plaću, ne može uz plaću za obnašanje navedene javne dužnosti primati i regres, božićnicu, jubilarnu nagradu, dar u prigodi dana Svetog Nikole kao i ostale neoporezive nagrade jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. stavkom 1. točkom d) ZSSI-a.

Međutim, u slučaju kada obveznik uz dužnost direktora trgovačkog društva povremeno obavlja i druge poslove u društvu kao zaposlenik društva, te je to regulirano ugovorom o radu ili aneksom tog ugovora, u tom bi svojstvu isti stekao pravo na primitke regresa, božićnice i sl. odnosno mogao bi temeljem obavljanja tog posla primiti navedene naknade, jer u tom slučaju iste ne bi bile primljene povodom obnašanja dužnosti direktora trgovačkog društva, već za obavljanje drugih poslova, slijedom čega se ne bi radilo o dodatnoj naknadi za poslove obnašanja dužnosti direktora.

U konkretnom slučaju obveznik uz obnašanje dužnosti direktora trgovačkog društva čiji je osnivač jedinica područne (regionalne) samouprave može sklopiti aneks ugovora o radu za obavljanje drugih poslova u trgovačkom društvu, ukoliko iste doista obavlja i ako postoje u sistematizaciji radnih mjesta, slijedom čega isti temeljem obavljanja tih poslova ima pravo na sve naknade koje primaju i drugi zaposlenici navedenog društva, a na koje pravo ne bi imao da obnaša samo dužnost direktora trgovačkog društva.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Igor Gavrić, putem e-mail adrese
2. Objava na internetskoj stranici Povjerenstva
3. Pismohrana